Lehdistötiedote 15.7.2024

Laskuvarjohypyllä starttaava Himosman-hyväntekeväisyystriathlon huipentuu Himosvuorelle 4.8.

Moninkertainen Ironman-kisaaja Pekka Ruuska tuo ystävänsä Heikki Häkkisen ja Olli Horttanan kanssa triathlontapahtuman Jämsään. Triathlon alkaa poikkeuksellisesti laskuvarjohypyllä, jonka jälkeen matka jatkuu 2 kilometrin avovesiuinnilla, josta siirrytään 110 kilometrin pituiselle pyöräilyosuudelle. Tapahtuma huipentuu 21,1 kilometrin puolimaratooniin, jonka maali sijaitsee Himosvuoren huipulla. Tapahtuman jälkianalyysit järjestetään Akuliinassa klo 18 alkaen.

Himosman alkaa Lahden Vesivehmaan lentokentältä ja etenee Vääksyn kautta Jämsänkoskelle ja sieltä Himokselle. Tapahtumaan voi osallistua uinti-, pyöräily- ja juoksuosuudelle kokonaisuudessaan tai suorittaa jonkun osuuksista. Laskuvarjo-osuuteen on kaksi paikkaa jäljellä. Hyväntekeväisyystapahtuman osallistumismaksu on vapaaehtoinen, kerätyt varat ohjataan Pekka Ruuskan veljen syöpähoitoihin lyhentämättömänä.

"Sairastuminen muistuttaa karulla tavalla hyvinvoinnista huolehtimisesta. Urheilu on aina ollut itselleni tapa käsitellä vaikeita asioita. Vatsasyöpä-diagnoosin saanut veljeni tilanne on aika huono ja haluan tehdä asian eteen jotakin. Olen kiitollinen ystävilleni Heikki Häkkiselle ja Olli Horttanalle, jotka ovat auttaneet tapahtuman järjestelyissä ja ottavat osaa myös matkalle. Tapahtuman järjestelyihin on osallistumassa myös iso joukko muita ystäviä ja perheenjäseniä. Toivon, että tapahtuma kannustaa liikkumaan vaikka pienenkin etapin", Pekka Ruuska jatkaa.

Kolmikon Ruuska-Häkkinen-Horttanan etenemistä voi seurata GPS-seurannan avulla Himosmanin sivuilla 4.8.2024.

Lisätietoja:

<https://www.himosman.fi/>

Pekka Ruuska, Himosman, 040 763 4369